
AIŠKINAMASIS RAŠTAS 
DĖL PRITARIMO PROJEKTO „SPORTO BAZĖS, UKMERGĖS G. 34, PANEVĖŽYJE, PAGERINIMAS“ PARAIŠKOS TEIKIMUI IR JO ĮGYVENDINIMUI, PROJEKTO DALINIO FINANSAVIMO
2026 m. rugpjūčio 27 d.                
Panevėžys

1. Sprendimo projekto tikslai ir uždaviniai: 

Vadovaujantis Lietuvos Respublikos švietimo, mokslo ir sporto ministro 2023 m. gruodžio 22 d. įsakymu Nr. V-1599 „Dėl Sporto rėmimo fondo lėšomis finansuojamų sporto bazių pagerinimo projektų finansavimo tvarkos aprašo patvirtinimo“ ir Nacionalinės sporto agentūros prie Lietuvos Respublikos švietimo, mokslo ir sporto ministerijos direktoriaus 2026 m. rugpjūčio 17 d. įsakymu Nr. VF-2026/44 „Dėl 2026 metų kvietimo dalyvauti sporto rėmimo fondo lėšomis finansuojamų sporto bazių pagerinimo projektų finansavimo konkurse patvirtinimo“ (toliau – Kvietimas), Panevėžio miesto savivaldybės administracija planuoja teikti Nacionalinei Sporto agentūrai (toliau – NSA) projekto „Sporto bazės, Ukmergės g. 34 Panevėžyje, pagerinimas“ (toliau – Projektas) paraišką. Kvietimo tikslas – atrinkti ir finansuoti sporto bazių pagerinimo projektus, gerinančius sąlygas ugdyti fiziškai aktyvią visuomenę atnaujinant (modernizuojant), remontuojant ir / arba rekonstruojant esamas sporto bazes. Sporto bazė, kuriai pagerinti teikiama paraiška, privalo būti įregistruota Sporto registro informacinėje sistemoje. Jei projekto veiklai būtinas sporto bazės techninis darbo projektas, pareiškėjas jį turi pateikti kartu su paraiška. Jeigu nepateiktas statybą leidžiantis dokumentas arba argumentai, jeigu toks dokumentas neprivalomas gauti pagal Lietuvos Respublikos statybos įstatymą, tai laikoma esminiu paraiškos trūkumu, kuris yra pakankamas pagrindas paraišką įvertinti kaip netinkamą. Projekto metu planuojama rekonstruoti kitos paskirties inžinerinio statinio (kiemo aikštelės), Ukmergės g. 34, Panevėžyje, dalį ir pakeisti paskirtį į sporto paskirties inžinerinį statinį (sporto aikštyną).
Projekto metu būtų atnaujinta sporto bazė – Panevėžio pradinės mokyklos stadionas: įrengtos naujos sportinės dangos, bėgimo takai, šuolių į tolį sektorius, krepšinio ir kvadrato aikštelės, mini futbolo aikštelė su dirbtinės žolės danga bei sporto įrenginių aikštelės. Taip pat būtų įrengtas teritorijos apšvietimas, atnaujintos ir įrengtos tvoros bei vartai, pastatyti suoliukai ir šiukšliadėžės, įrengti lietaus vandens surinkimo tinklai ir vaizdo stebėjimo kameros. Atnaujinta sporto bazė būtų pritaikyta įvairioms sporto ir fizinio aktyvumo veikloms bei skirtingoms visuomenės grupėms.
Projekto pareiškėjas – Panevėžio miesto savivaldybės administracija, Projekto partneris – Panevėžio pradinė mokykla. Projektų atrankos būdas – konkursas. 
2. Siūlomos teisinio reguliavimo nuostatos, laukiami rezultatai: 

2026 m. rugpjūčio 26 d. Investicijų projektų atrankos grupės posėdžio rašytinės procedūros tvarka buvo pritarta šio Projekto paraiškos teikimui pagal 2026 metų kvietimą dalyvauti sporto rėmimo fondo lėšomis finansuojamų sporto bazių pagerinimo projektų finansavimo konkurse, projekto įgyvendinimui, daliniam projekto finansavimui, bei reikiamų bendradarbiavimo sutarčių pasirašymui (Protokolas NR. IP-09).
Šiuo metu teikiamas Tarybos sprendimo projektas dėl pritarimo Projekto paraiškos teikimui, projekto įgyvendinimui ir projekto dalinio finansavimo. 

Įgyvendinus projektą bus pasiekti teigiami rezultatai: Atnaujinta infrastruktūra sudarys galimybes stadionu naudotis skirtingoms visuomenės grupėms, įskaitant ikimokyklinio amžiaus vaikus, pradinių klasių mokinius, senjorus, asmenis su negalia ir kt. Reguliariai organizuojamos nemokamos fizinio aktyvumo veiklos prisidės prie Panevėžio miesto gyventojų fizinio aktyvumo skatinimo ir efektyvesnio esamos sporto infrastruktūros panaudojimo.

Sėkmės atveju Projekto įgyvendinimo laikotarpio pradžios data negali būti ankstesnė negu projekto įgyvendinimo sutarties sudarymo data (planuojama, kad sutartys bus sudaromos ne anksčiau kaip 2026 m. gruodžio mėn.). Projekto įgyvendinimo pabaiga negali būti vėlesnė nei 2028 m. gruodžio 31 d.
3. Lėšų poreikis ir šaltiniai:  

Pagal Kvietimo 18.2 punktą „Projekto vykdytojai turi prisidėti prie projekto nuosavomis ar kitų šaltinių lėšomis ne mažiau kaip 25 procentais nuo  tinkamomis pripažintų išlaidų sumos“, be to Kvietimo 15 punkte nurodyta, kad „Projektui įgyvendinti prašomų skirti tinkamų Fondo lėšų suma negali būti [...] didesnė kaip 500 000 (penki šimtai tūkstančių) eurų.“
Preliminari bendra Projekto vertė nustatyta pagal statinio skaičiuojamosios kainos dalį (sąmatą), vadovaujantis UAB „Sistela“ nustatytaisiais bendraisiais ekonominiais normatyvais bei komerciniais pasiūlymais – 667 000,00 Eur.

Sporto rėmimo fondo lėšomis maksimaliai finansuojama 500 000 Eur;

Savivaldybės biudžeto lėšos preliminariai sudaro – 25 procentus, apie 167 000,00 Eur. 
Tiksli projekto vertė (ir Savivaldybės dalinio prisidėjimo dydis) bus žinoma įvykdžius viešuosius pirkimus.
4. Sprendimui priimti reikalingi pagrindimai, skaičiavimai ar paaiškinimai:
Vadovaujantis Panevėžio miesto savivaldybės vardu sudaromų sutarčių pasirašymo tvarkos aprašo, patvirtinto Panevėžio miesto savivaldybės tarybos 2023 m. gruodžio 28 d. sprendimu Nr. 1-394 „Dėl Panevėžio miesto savivaldybės vardu sudaromų sutarčių pasirašymo tvarkos aprašo patvirtinimo, Savivaldybės tarybos 2014 m. gegužės 29 d. sprendimo Nr. 1-154 pripažinimo netekusiu galios ir įgaliojimo Savivaldybės merui“ 7 ir 36 punktais reikalingas Tarybos pritarimas Partnerystės (Jungtinės veiklos) sutarties su Panevėžio pradine mokykla sudarymui Savivaldybės administracijos vardu, pavedant ją pasirašyti Savivaldybės administracijos direktoriui.

5. Kieno iniciatyva parengtas sprendimo projektas: 
Panevėžio miesto savivaldybės administracijos.

